El túnel del vent pren cos a Empuriabrava

Avui s’ha presentat davant els mitjans de comunicació el projecte del simulador de caiguda lliure.

L’Ajuntament de Castelló d’Empúries i l’empresa promotora del projecte, Skydair, han presentat conjuntament i davant els mitjans de comunicació les noves directrius que seguirà d'ara endavant l’anomenat túnel del vent. 

La instal·lació, que compta ser la més gran del món, centrarà la primera de les dues fases que es desenvoluparan als terrenys annexes del centre de paracaigudisme, mentre que la segona restarà pendent de la revisió del nou Pla General, on s’encabirà tot un complex temàtic de l’aire i el paracaigudisme.

El túnel del vent es presenta a Castelló d’Empúries com el simulador de caiguda lliure més gran del món en l’actualitat i el més avançat en tecnologia, a causa de les seves característiques de potència i eficiència energètica. La infraestructura disposarà d’un corrent d’aire vertical amb una potència de 180-250 quilòmetres per hora, tot proporcionant la mateixa sensació de la caiguda lliure. D’aquesta manera es podrà gaudir d’un esport trepidant sense pujar a un avió i el túnel en qüestió es convertirà en una gran eina per als professionals d’aquest món.

Per a l’Alcalde, Salvi Güell, “és una satisfacció poder comptar amb aquest ambiciós projecte dins el nostre terme municipal i poder apreciar tot el que emmarcarà al seu voltant”. El president d’Skydair, Miguel A. Serrano, explica que "bona part del mèrit és del municipi per l’acolliment que ha ofert en tot moment a l’empresa promotora i al projecte en si”.

El túnel del vent podria ser una realitat en el decurs de 15 mesos després d’autoritzar-se la llicència d’obres i activitats, “un tràmit que esperem superar abans que finalitzi l’any”, comenta Pere Iglesias com a regidor d’Urbanisme. El cost d’aquesta infraestructura està xifrat en 7,5 milions d’euros, dels quals ja s’han invertit 1,5 en patents, dissenys i projectes.

El complex que centraria el túnel del vent estaria situat al costat de l’Aeròdrom d’Empuriabrava, entre els carrers Rubina i aeròdrom. Els terrenys tindrien una superfície d’11.000 metres quadrats.


El dimecres 12 de setembre Miguel A. Serrano, president d’Skydair, va entrar a través del Registre General d’Entrades de l’Ajuntament de Castelló d’Empúries el projecte visat pels col·legis d’arquitectes i enginyers, per tal d’aconseguir les corresponents llicències municipals.

L’Ajuntament de Castelló d’Empúries properament acabarà de redactar un conveni marc que englobarà un full de ruta i fixarà entre altres els següents punts:

-Conveni que establirà les relacions de col·laboració entre l’Ajutnament de Castelló d’Empúries i l’empresa promotora.
-Creació dels mecanisme de control i treball per a tirar endavant el túnel del vent.
-Promocionar el túnel del vent a les diferents fires turístiques on participi l’Ajuntament de Castelló d’Empúries.

Dades tècniques

El túnel del vent ha estat elaborat pel Departament d’Enginyeria Aeronàutica de l’Escola Politècnica Superior de Castelldefels. La part principal de l’estructura és una sala de vol cilíndrica d’uns 8 metres d’altura, té 5 metres de diàmetre a la part més baixa i 7 metres a la part més alta.

3 turbines injecten aire des de sota a una velocitat que pot anar dels 180 als 250 quilòmetres, tot produint així un corrent d’aire vertical. Les parets de la cambra de vol seran transparents, amb la qual cosa es podrà observar l’activitat interior de l’aparell i l'usuari tindrà una gran sensació de llibertat.

El túnel del vent permetrà simular a la perfecció la caiguda lliure sense haver de saltar des d’un avió, cosa que permetrà als professionals augmentar considerablement el temps hàbil de entrenament i aproparà aquest esport a tots els públics.

El túnel del vent d’Empuriabrava donarà tres serveis a l’hora:

1. Facilitar la caiguda lliure als milers de paracaigudistes que cada any passen per Empuriabrava independentment de las condicions climatològiques. 

2. Realitzar formacions de fins a vuit persones i una estada a l’aire més prolongada que en un salt real de paracaigudes. Una hora de simulació equival a 60 salts.

3. Permet destinar aquesta atracció a un ús públic-turístic.

La instal·lació disposarà de dos nivells de funcionament, per a persones principiants i per a paracaigudistes professionals.

Aquest serà el cinquè túnel del vent del món. Dels altres quatre, dos es troben als Estats Units, un a França i un altre al Regne Unit.

